
 ASPECTE ALE  REGIMULUI JURIDIC  AL ZONELOR LIBERE DIN UNGARIA, BULGARIA, POLONIA, CEHIA SI SLOVACIA

1. ZONELE LIBERE DIN UNGARIA

Până de curând, reglementările ungare privind înfiinţarea de zone libere erau destul de liberale, şi în consecinţă, mulţi exportatori au înfiinţat întreprinderi în aceste zone. Sub presiunea U.E., regimul juridic a devenit mai sever, şi a făcut mult mai dificilă înfiinţarea de zone libere.

Legea nr.C (100) din 1995 privind procesul vamal, amendată prin Legea XVII din 1998, precum şi Decretul nr.45/1996 de implementare a legii, conţin următoarele prevederi referitoare la zonele libere:

Secţiunea 90

- Zona liberă, ca zonă desemnată în interiorul teritoriului vamal, se înfiinţează în scopul depozitării şi/sau prelucrării industriale a mărfurilor. Prevederile se aplică şi echipamentelor şi accesoriilor destinate producţiei (cu excepţia materialelor de construcţie şi a accesoriilor pentru construcţiile de maşini), care sunt importate şi care sunt necesare pentru funcţionarea unei întreprinderi înfiinţate într-o zonă liberă, ca şi materialelor auxiliare şi combustibililor folosiţi în procesul de producţie. Dacă legea nu prevede altfel, mărfurile vămuibile, care sunt folosite sau consumate în alte scopuri, vor fi supuse plăţii taxelor vamale.

- Agenţia Centrală a Vămilor este instituţia abilitată să autorizeze înfiinţarea de zone libere, cu acordul Ministerului Protecţiei Mediului, Ministerului Transporturilor, Comunicaţiilor şi Administrării Apelor, Ministerului Afacerilor Economice, Ministerului Agriculturii şi al Dezvoltării Rurale, Ministerului de Interne sau cu acordul agenţiilor desemnate de aceste ministere.

Procedurile pentru acordarea autorizaţiei de înfiinţare a unei zone libere se iniţiază, la cerere, de către o organizaţie comercială, care are un sediu înregistrat pe teritoriul vamal al Ungariei. Organizaţia trebuie să respecte prevederile legale referitoare la operarea în zona liberă, la controlul vamal şi la monitorizarea statistică şi să îndeplinească unele condiţii speciale:

- amplasamentul pe care îl propune pentru zona liberă să aibă o suprafaţă de cel puţin 2000 m.p.;

- terenul să fie în proprietatea operatorului sau sub controlul acestuia;

- zona liberă să fie folosită exclusiv pentru desfăşurarea activităţilor de bază; fac excepţie următoarele activităţi: vânzarea de produse de consum, în incintă, către angajaţii din zona liberă; vânzarea de produse necesare pentru funcţionarea serviciilor medicale din zona liberă, destinate îngrijirii angajaţilor, precum şi vânzarea unor produse pentru asigurarea pazei şi securităţii în zonă, pazei contra incendiilor, reparării şi întreţinerii structurilor şi echipamentelor aflate în interiorul zonei libere;

- operatorul trebuie să prezinte încredere pentru derularea unor astfel de operaţiuni vamale; 

- operatorul trebuie să furnizeze garanţii vamale generale pentru activităţile pe care urmează să le desfăşoare.

Durata acestor proceduri este de aproximativ 3 luni.

Autorizaţia pentru o zonă liberă industrială se acordă pentru producţia de mărfuri pentru export, cu folosirea de materiale şi componente din import. Conform acestei reglementări, orice operaţiune care determină schimbarea numărului de clasificare statistică a produsului supus prelucrării, precum şi orice operaţiuni de depozitare legate de activitatea de bază, vor fi considerate ca activităţi de producţie.

In condiţii speciale şi dacă aceasta serveşte intereselor economiei naţionale, Ministerul Finanţelor poate, cu acordul ministerelor în cauză şi cu respectarea condiţiilor legale prevăzute în decretul de implementare a acestei legi, să acorde scutiri de la restricţiile descrise mai sus. Nu se poate cere scutire de la aceste restricţii pentru activităţile de prelucrare a mărfurilor supuse vămuirii din zona liberă industrială (repararea fondurilor fixe sau ridicarea rebuturilor şi a deşeurilor rezultate din procesul de producţie) ce urmează a fi efectuate de un subcontractor intern în teritoriul vamal.

Mărfurile vămuibile care provin din străinătate şi se află în tranzit, pot fi stocate în depozitele dintr-o zonă liberă şi beneficiază de un regim de facilităţi 

de depozitare temporară, până la transportarea lor spre o ţară terţă sau spre ţara de origine.

Licenţa pentru înfiinţarea unei zone libere poate fi revocată dacă apar unele modificări ale condiţiilor care au stat la baza emiterii ei; ea trebuie revocată dacă se încalcă dispoziţiile menţionate în licenţa de funcţionare sau în prevederile vamale. In acest caz, operatorului i se va acorda o perioadă de timp suficientă pentru efectuarea aranjamentelor necesare referitoare la mărfurile din zona liberă, astfel încât revocarea licenţei să nu pericliteze activităţile economice.

Secţiunea 91

Zona liberă se află sub controlul autorităţii vamale. Mărfurile vămuibile sau alte mărfuri vor intra şi vor ieşi în şi din zona liberă, cu aprobarea serviciului vamal de supraveghere şi cu consimţământul operatorului.

Nu sunt restricţii legale referitoare la perioada de timp în care mărfurile pot fi depozitate într-o zonă liberă.

Distrugerea mărfurilor înregistrate într-o zonă liberă aflată sub control vamal, va fi autorizată de către serviciul vamal de supraveghere.

Vor fi supuse taxelor vamale, prin hotărâre a serviciului vamal, toate mărfurile care sunt transportate din zona liberă în interiorul teritoriului vamal, fără acordul şi controlul serviciului vamal, sau mărfurile din antrepozite sau depozite găsite lipsă la inventar. Ca urmare a plăţii acestor taxe, se va considera că, pentru piaţa internă, mărfurile au fost deja vămuite.

Secţiunea 92

In cazul în care mărfurile vămuibile sunt transportate dintr-o zonă liberă într-o altă parte a teritoriului vamal, se consideră că ele au fost importate direct din străinătate. Când mărfurile sunt transportate dintr-o parte a teritoriului vamal într-o zonă liberă, se consideră că ele au fost exportate în străinătate. Zonele libere nu sunt considerate teritoriu străin în ce priveşte aplicarea regulilor referitoare la originea mărfurilor. In cazul în care se cere  eliberarea unui certificat de origine pentru aplicarea unui tratament preferenţial, se vor lua în consideraţie şi cerinţele impuse de obligaţiile internaţionale în domeniu.

Mărfurile vămuibile transportate din străinătate într-o zonă liberă sau dintr-o zonă liberă în străinătate vor fi supuse formalităţilor vamale în concordanţă cu prevederile procedurilor de tranzit.

Mărfurile transportate într-o zonă liberă în vederea prelucrării, vor fi supuse formalităţilor vamale în conformitate cu prevederile referitoare la procedurile de export.

Secţiunea 93

Prevederile legale referitoare la persoanele care trec frontiera nu se vor aplica persoanelor care intră şi ies din zona liberă.

Secţiunea 94

Decretul de implementare a acestei legi cuprinde dispoziţii referitoare la operaţiunile şi procedurile vamale din zonele libere.

Secţiunea 164 din Decretul de implementare

Materialele de construcţie, bunurile de uz curent din cadrul unei întreprinderi (altele decât clădirea uzinei, maşinile şi instalaţiile) şi obiectele de întreţinere importate pentru completarea unei zone libere, pot fi admise în zona liberă după plata taxelor vamale, fixate în funcţie de valoarea în vamă a acestora, după aceleaşi criterii prevăzute pentru stabilirea valorii în vamă a mărfurilor importate pentru piaţa internă.

Dacă mărfurile vămuibile admise într-o zonă liberă sunt folosite în alte scopuri decât cele legate de operaţiunile specifice zonei, ele vor fi vămuite, iar valoarea lor în vamă se va stabili în funcţie de statutul mărfurilor în momentul intrării în zona liberă. 

Cererea pentru înfiinţarea unei noi zone libere se va adresa Direcţiei Generale, împreună cu documentele care să ateste îndeplinirea condiţiilor prevăzute la Secţiunea 90 din Legea C/1995 privind procesul vamal.

Cererea trebuie să conţină adresa şi numărul de înregistrare topografică a zonei libere, date privind suprafaţa totală şi descrierea propunerilor de activităţi.

La solicitarea operatorului, într-o zonă liberă se poate înfiinţa un punct vamal permanent.

Pentru desfăşurarea activităţilor de servicii (definite la Secţiunea 90 din lege), nu se cere un permis special, chiar dacă ele sunt exercitate de o altă persoană decât operatorul din zona liberă. Activitatea persoanelor care prestează astfel de servicii în zonele libere este guvernată de reglementările privind operaţiunile şi procedurile vamale din zonele libere. 

Orice modificări în clasificarea statistică a unui produs pot să nu fie luate în consideraţie, dacă operaţiunea de procesare s-a desfăşurat în cadrul unui contract de muncă pentru prelucrare.

Operaţiunile de depozitare legate de activităţile de bază au înţelesul de operaţiuni efectuate în scopul exportului sau transferului de mărfuri (aflate în starea iniţială) în altă zonă liberă pentru prelucrare. In această situaţie, operaţiunile de depozitare nu trebuie să aibă o pondere mai mare decât înseşi operaţiunile de prelucrare.

Secţiunea 165 din Decretul de implementare

Cererile pentru transportul mărfurilor dintr-o zonă liberă industrială către destinatarul mărfii care se află în teritoriul vamal sau cererile pentru transportul mărfurilor indigene într-o zonă liberă industrială se prezintă la Direcţia Generală. Solicitantul va prezenta, în detaliu, justificarea economică a operaţiunii, precum şi un calcul de eficienţă economică din care să rezulte că produsele transportate servesc intereselor economiei naţionale.

Pot fi calificate ca produse având interes economic naţional următoarele produse: cele care nu se fabrică în Ungaria; cele care se găsesc în cantităţi insuficiente pe piaţa internă; produsele fabricate în zona liberă care sunt mai convenabile ca preţ decât cele cumpărate din străinătate.

După analiza acestei cereri şi cu aprobarea ministerelor competente (sau a agenţiilor desemnate de aceste ministere), Direcţia generală va prezenta Ministerului Finanţelor o propunere în acest sens. Ministerul Finanţelor este cel care va lua decizia finală.

Doar mărfurile care provin din străinătate, aflate în tranzit, pot fi transportate în depozitele dintr-o zonă liberă, beneficiind de un regim de facilităţi de depozitare temporară până când se transportă către o ţară terţă sau în ţara de origine (sunt mărfuri care provin din teritorii din afara teritoriului vamal).

Mărfurile vămuibile care sunt direcţionate din zona liberă industrială pentru procedura de prelucrare internă, pot fi scutite de taxe cu condiţia ca ele să provină din teritoriul vamal (inclusiv din zonele libere şi depozitele vamale).

Secţiunea 166 din Decretul de implementare

Prin hotărâre a Direcţiei Generale, operatorul zonei libere va fi obligat să retragă licenţa de funcţionare a depozitului sau să anuleze contractul de leasing oricărui deţinător de depozit în sistem leasing care a încălcat prevederile legale referitoare la zona liberă.

Direcţia Generală, cu acordul agenţiilor care au participat la procedura de emitere a licenţei, revocă licenţa pentru zona liberă, dacă:

- operatorul încalcă în mod grav şi repetat prevederile legale referitoare la zona liberă;

- contractul de leasing dintre proprietarul terenului unde se află zona liberă şi operator a expirat sau organizaţia zonei libere şi-a încetat activitatea;

- operatorul nu respectă instrucţiunile serviciului vamal referitoare la retragerea licenţei sau anularea contractului de leasing pentru orice persoană 

căreia i s-a concesionat depozitul şi care a încălcat prevederile legale aplicabile în zonele libere.

Dacă, după revocarea licenţei pentru zona liberă, operatorul nu procedează la aplicarea prevederilor vamale referitoare la termenul limită pentru regularizarea statutului mărfurilor vămuibile din zona liberă, serviciul vamal de control (care răspunde de spaţiul respectiv) îl va acţiona în judecată, conform legii.

Secţiunea 167 din Decretul de implementare

Serviciul vamal are jurisdicţie teritorială şi va exercita supravegherea zonei libere.

Operaţiunile de depozitare prin care nu se modifică statutul bunurilor admise în zona liberă, se pot efectua  în conformitate cu reglementările referitoare la depozitare, fără a necesita o autorizaţie specială.

Concesionarul depozitului sau operatorul au obligaţia de a notifica, în scris, serviciului vamal, dacă unele bunuri sunt distruse, accidental sau din cauza unei calamităţi naturale. Serviciul vamal va întocmi un raport şi va proceda la scăderea acestor mărfuri din înregistrările curente.

Serviciul vamal autorizează distrugerea bunurilor dintr-o zonă liberă dacă proprietarul bunurilor şi-a dat acordul şi după unele consultări. 

Orice livrare din zona liberă se efectuează numai cu aprobarea operatorului şi se desfăşoară sub supravegherea serviciului vamal.

Cel puţin o dată pe an, serviciul vamal efectuează inventare ale stocurilor de mărfuri aflate în zona liberă.

La cerere, serviciul vamal autorizează livrarea temporară, spre o destinaţie internă, de mărfuri vămuibile (cu excepţia mărfurilor supuse accizelor) produse într-o zonă liberă industrială, pentru testarea, pe o anumită perioadă de timp, perioadă ce nu trebuie să depăşească 3 zile. Pe durata livrării temporare, bunurile sunt asigurate din garanţiile instituite la înfiinţarea zonei libere. In acest caz, bunurile sunt considerate ca fiind implicate în procesul de producţie desfăşurat în zona liberă. Incălcarea reglementărilor privind livrarea temporară este echivalentă cu încălcarea prevederilor vamale care au aplicabilitate în zona liberă.

La cerere, serviciul vamal autorizează livrarea temporară de echipamente de producţie, pentru reparaţii în teritoriul vamal, pe perioada necesară reparaţiei; în această perioadă, echipamentele de producţie vor fi asigurate din garanţiile instituite odată cu înfiinţarea zonei libere industriale. Si în acest caz, încălcarea reglementărilor privind livrarea temporară este echivalentă cu încălcarea prevederilor vamale care au aplicabilitate în zona liberă.

Secţiunea 168 din Decretul de implementare

Vânzările cu amănuntul în cadrul zonei libere se fac, exclusiv în monedă naţională, fiind guvernate de reglementările legale în domeniu.

La îndeplinirea formalităţilor vamale pentru transporturile de mărfuri care se efectuează între zona liberă şi ţări străine, se vor respecta prevederile referitoare la procedurile de intrare şi ieşire în şi din zona liberă, stipulate în legea vamală şi în decretul de implementare.

In ce priveşte regimul vamal al mărfurilor transportate între o zonă liberă şi teritoriul vamal, trebuie respectate cu stricteţe reglementările privind interzicerea sau restricţiile în comercializarea anumitor mărfuri.

Reglementările de comerţ exterior se vor aplica la vânzarea pe piaţa internă a bunurilor produse în zona liberă, numai dacă nu se poate verifica originea ungurească a unor astfel de bunuri.

Nu se autorizează admiterea unor bunuri într-o zonă liberă, dacă:

- bunurile nu au legătură cu producţia sau cu operaţiunile care se desfăşoară într-o zonă liberă;

- bunurile nu fac parte din categoria celor care pot fi depozitate într-o zonă liberă;

- operatorul a interzis admiterea bunurilor.

Orice mişcare a echipamentului de producţie şi a mărfurilor/mărfurilor vămuibile spre sau dintr-o zonă liberă, în scopul prelucrării sau depozitării, este supusă formalităţilor vamale, prin depunerea unui formular SAD.

Secţiunea 101 din Legea privind procesul vamal

Mărfurile exportate într-o zonă liberă, având statut permanent şi reimportate în aceiaşi stare sau prelucrate, pot fi scutite în întregime de taxe, cu condiţia ca originea lor internă să fie dovedită cu documentele corespunzătoare.

In cazul în care, pentru mărfurile importate şi depozitate într-o zonă liberă, agentului economic importator i s-au returnat taxele vamale plătite pentru aceste mărfuri, agentul economic este obligat să plătească aceste taxe  atunci când mărfurile se reintroduc în teritoriul vamal.

Secţiunea 175 din Decretul de implementare

Când mărfurile exportate într-o zonă liberă, cu statut permanent şi cu scutire de taxe, se reimportă (în aceiaşi stare sau după folosirea lor), proprietarul mărfurilor are obligaţia să declare că mărfurile în cauză nu au fost exportate în sistemul drawback.

Dacă proprietarul a beneficiat de subvenţii la export pentru aceste mărfuri, el va face o declaraţie privind modul de folosire a subvenţiilor, urmând ca 

serviciul vamal să trimită autorităţii fiscale competente o copie a acestei declaraţii.

Conform acordurilor de liber schimb care guvernează condiţiile de acces preferenţial pe piaţă, dacă mărfurile vămuibile produse într-o zonă liberă industrială sunt de origine ungurească, ele vor fi scoase din vamă pentru piaţa internă, cu scutirile acordate bunurilor returnate, dacă ele sunt returnate în teritoriul vamal dintr-o ţară străină, în aceiaşi stare menţionată în documentele originale care le atestă provenienţa ungurească – aşa cum s-a stabilit în acordurile de liber schimb semnate de Ungaria – cu condiţia ca bunurile importate neoriginare incorporate în bunurile exportate să nu fi intrat în regim 

preferenţial sau în sistemul drawback, sau ca taxele vamale cumulate pentru aceste bunuri să fi fost plătite şi/sau  să nu se fi primit nici o subvenţie la export. 

2. ZONELE LIBERE DIN BULGARIA

Cadrul legal care guvernează statutul zonelor libere şi activitatea economică din interiorul lor, îl constituie: Decretul 2242/1987, amendat prin SG 4/1989; 84/1993; 26/1998; 15/1998; Reglementările pentru implementarea Decretului nr.2242 privind zonele libere, amendat prin SG 23 & 72/1991; Legea vamală din 1998 (intrată în vigoare la 1 ianuarie 1999). 

Prevederi cuprinse în Legea vamală.

Ministerul Finanţelor este cel care conduce şi controlează activitatea administraţiei vamale din Bulgaria

Administraţia vamală formează un sistem centralizat, alcătuit din următoarele organisme:

- Direcţia Generală a Vămilor

- Camerele vamale regionale
- Oficiile vamale
- Birourile vamale şi punctele de control ale oficiilor vamale
Conform Legii vamale, constituie zone libere şi antrepozite libere acele părţi independente ale teritoriului vamal al Bulgariei, în care se practică un regim preferenţial  de taxare şi impozitare, în care se aplică măsuri speciale ale politicii comerciale naţionale şi în care mărfurile străine sunt considerate, din punct de vedere al taxelor de import şi al măsurilor de politică comercială, ca 

neaflându-se pe teritoriul vamal al Bulgariei, cu condiţia ca ele să nu fi fost eliberate pentru import sau să se afle sub incidenţa altor proceduri vamale, sau folosite sau consumate în alte condiţii decât cele prevăzute în reglementările vamale, iar mărfurile indigene se află sub incidenţa dispoziţiilor speciale prevăzute în legislaţia bulgară referitoare la exportul de mărfuri, precum şi în decretele şi actele Consiliului de Miniştri.

Zonele libere sunt  delimitate prin puncte de control, înfiinţate la intrarea şi ieşirea în şi din zone.

Pentru construirea de clădiri într-o zonă liberă, autorităţile examinează posibilităţile existente pentru exercitarea supravegherii şi controlului vamal. La o solicitare pentru construirea unei clădiri într-o zonă liberă, autorităţile vamale 

vor da un răspuns în termen de 30 de zile. Cererea se consideră aprobată dacă în acest termen autorităţile vamale nu trimit solicitantului nici o notificare.

Perimetrul, precum şi punctele de intrare şi ieşire în şi din zonele libere sunt supuse supravegherii autorităţilor vamale. Persoanele, mijloacele de transport, precum şi mărfurile care intră sau ies într-o sau dintr-o zonă liberă, pot fi supuse controlului vamal, autoritatea vamală putând refuza accesul într-o zonă liberă a persoanelor care nu respectă prevederile legii vamale. Autoritatea vamală poate verifica mărfurile care intră, ies sau rămân într-o zonă liberă. In acest scop, toate documentele care însoţesc intrarea sau ieşirea mărfurilor, precum şi alte documente considerate necesare, vor fi înmânate sau ţinute la dispoziţia autorităţilor vamale de către persoana desemnată de autorităţile vamale.

In ceea ce priveşte introducerea bunurilor în zonele libere, legea prevede că în zonele libere pot fi introduse atât mărfuri bulgăreşti, cât şi mărfuri străine. Pentru mărfurile periculoase sau care pot dăuna altor mărfuri depozitate, sau care din alte motive, necesită condiţii speciale de depozitare, autoritatea vamală poate cere ca ele să fie amplasate în locuri prevăzute cu echipamente speciale.

Mărfurile care intră într-o zonă liberă nu trebuie prezentate autorităţilor vamale şi nu este necesară nici depunerea unei declaraţii vamale, deşi, după cum s-a menţionat mai sus, autorităţile pot verifica aceste bunuri.

Există unele cazuri în care mărfurile sunt prezentate autorităţii vamale, îndeplinindu-se totodată şi formalităţile vamale corespunzătoare:

- când pentru mărfurile care intră într-o zonă liberă s-a îndeplinit o altă procedură vamală; doar dacă procedura vamală în cauză permite scutirea de obligaţia prezentării bunurilor, mărfurile nu vor fi prezentate în vamă;

- când mărfurile au fost plasate într-o zonă liberă pe baza deciziei autorităţii de a acorda rambursarea sau remiterea taxelor de import, cu condiţia ca ea să permită amplasarea acestor bunuri într-o zonă liberă;

- când mărfurile sunt mărfuri indigene prevăzute în legislaţia bulgară referitoare la exportul de mărfuri.

Autorităţile vamale pot solicita ca mărfurile supuse taxelor de export sau altor prevederi privind exportul, să fie notificate departamentului vamal.

La cerere, autorităţile vamale certifică statutul bunurilor (bulgăreşti sau străine) care sunt amplasate într-o zonă liberă.

Prevederi referitoare la operaţiunile din zonele libere

Legea nu limitează perioada de timp în care bunurile pot rămâne într-o zonă liberă. Există situaţii, însă, când prin reglementări specifice, se pot impune limite specifice de timp pentru depozitarea anumitor mărfuri.

In zonele libere este permisă efectuarea de activităţi industriale şi comerciale, care trebuie să se desfăşoare cu respectarea reglementărilor legale care guvernează zonele libere şi după ce autorităţile vamale au transmis o notificare Oficiului vamal regional sub jurisdicţia căruia se află zona liberă. Autorităţile vamale pot impune anumite interdicţii sau restricţii acestor activităţi, având în vedere natura bunurilor în cauză, precum şi condiţiile impuse de supravegherea vamală.

Pot face obiect al acestor activităţi atât mărfuri străine cât şi  locale. Din punct de vedere al taxelor vamale şi al măsurilor de politică comercială, la intrarea, depozitarea sau părăsirea zonelor libere, mărfurile străine sunt considerate ca mărfuri din afara teritoriului vamal al Bulgariei. Fac excepţie mărfurile aflate în regim de import sau în alt regim vamal sau mărfurile care au fost folosite, contrar celor prevăzute de reglementările vamale. Dacă legea nu prevede altfel, mărfurile indigene aflate în zona liberă, au statut de mărfuri de export.

Mărfurile străine din zonele libere pot fi plasate în regim de import; ele pot fi supuse operaţiunilor de manipulare, păstrare, de îmbunătăţire a calităţii şi de pregătire pentru livrare sau revânzare; ele pot fi plasate şi sub alte regimuri vamale (îmbunătăţire activă; prelucrare sub control vamal; import temporar), cu condiţia respectării cerinţelor regimului respectiv; ele pot fi, de asemenea, abandonate (după ce s-a făcut o notificare în acest sens către autorităţile vamale) sau distruse (după ce agentul economic a informat autorităţile vamale asupra cauzelor acestei operaţiuni).

Mărfurile indigene din zona liberă pot face obiectul unor operaţiuni obişnuite de depozitare şi manipulare – cu acordul şi sub controlul autorităţilor vamale -, cu condiţia ca, ulterior, ele să părăsească teritoriul Bulgariei. Pentru mărfurile pentru care, la intrarea într-o zonă liberă, nu s-au aplicat măsurile prevăzute pentru export, se prevede posibilitatea efectuării şi altor operaţiuni.

Nu pot fi consumate sau folosite mărfurile străine care au fost depozitate într-o zonă liberă şi care nu sunt supuse prelucrării sau uneia din operaţiunile prevăzute expres de lege şi nici mărfurile indigene care nu au fost supuse, la intrarea în zona liberă, măsurilor legale privind exportul. Fac excepţie de la această regulă, mărfurile pentru care, la import sau la importul temporar, nu s-au perceput taxe de import şi nu au făcut obiectul măsurilor de politică comercială.

Orice operator dintr-o zonă liberă care efectuează activităţi de depozitare, stocare, cumpărare sau vânzare de bunuri, va ţine evidenţa contabilă într-o formă aprobată de autoritatea vamală. Tipul de evidenţă contabilă va fi aprobat de Oficiul vamal regional în a cărui rază teritorială se află zona liberă, după ce operatorul face o cerere scrisă în acest sens, şefului Oficiului vamal. Aprobarea 

se dă tot în formă scrisă. Tipul de evidenţă contabilă trebuie să permită autorităţilor să identifice mărfurile şi traseul mişcărilor lor. Toate documentele legate de operaţiunile unei eventuale reîncărcări a mărfurilor pe teritoriul zonei libere, trebuie să fie disponibile în permanenţă. Dacă există informaţii că operatorul în cauză nu a respectat prevederile legale în domeniu, autorităţile vamale pot refuza emiterea acestei aprobări.

In ceea ce priveşte transportul bunurilor dintr-o zonă liberă, legea prevede următoarele:

Bunurile care ies dintr-o zonă liberă pot fi exportate sau re-exportate de pe teritoriul vamal al Bulgariei sau pot fi transportate într-o altă parte a teritoriului vamal al ţării.

Datoriile vamale contractate pentru mărfurile străine a căror valoare în vamă are la bază un preţ deja plătit sau plătibil, care include şi costul depozitării bunurilor ce urmează a fi păstrate în zona liberă, nu sunt incluse în valoarea în vamă dacă sunt prezentate separat de preţul deja plătit sau plătibil pentru aceste bunuri. In cazul în care, în zona liberă, bunurile menţionate au fost supuse unei forme obişnuite de manipulare, valoarea în vamă şi cantitatea luată în consideraţie la determinarea sumei taxelor de import, vor fi, la cererea declarantului şi cu condiţia ca o astfel de manipulare să fi fost autorizată, acelea din momentul în care se contractează datoria vamală cu privire la aceste bunuri, înainte ca ele să fi fost supuse formelor de manipulare. In reglementările de implementare a legii se pot prevedea derogări de la această regulă.

Pentru bunurile plasate sau replasate într-o zonă liberă, se va desemna regimul sau folosinţa lor pentru întregul teritoriu al ţării sau se va proceda la plasarea lor sub procedura vamală în funcţie de originea lor indigenă sau străină, stabilită conform legii.

Dacă statutul, originea bunurilor nu s-a stabilit, ele vor fi considerate ca fiind:

- bunuri indigene – pentru impunerea taxelor de export şi pentru aplicarea politicii de export;

- bunuri străine – pentru toate celelalte cazuri.

Alte informaţii 

In Bulgaria există 6 zone libere operaţionale: Russe şi Vidin (porturi la Dunăre), Plovdiv şi Svilengrad (situate la graniţa cu Turcia), Dragoman (la graniţa iugoslavă) şi  Burgas (în portul de la Marea Neagră).

Toate aceste zone libere sunt în proprietatea unor societăţi pe acţiuni sau a unor societăţi de stat.

Pentru fiecare zonă în parte, guvernul pune la dispoziţie terenul şi infrastructura.

Trăsăturile standard ale zonelor libere din Bulgaria sunt următoarele:

- folosirea valutei liber convertibile;

- veniturile pot fi transferate în străinătate, fără nici un fel de restricţie;

- investitorii pot contacta autorităţile locale, prin intermediul structurilor administrative stabilite special în acest scop în interiorul zonei.

 In ce priveşte taxele vamale, Legea vamală conţine prevederi speciale cu impact economic asupra depozitării în vamă, a prelucrării interne, a depozitării bunurilor în zonele libere şi antrepozitele vamale libere. Pentru că, în general, bunurile importate sunt supuse taxei vamale (care reprezintă un procent din valoarea în vamă) şi taxei pe valoarea adăugată, care se aplică la suma totală  a valoarii în vamă şi a taxelor vamale.

Zona liberă Russe

Este o Zonă liberă internaţională, destinată companiilor care desfăşoară o activitate comercială internaţională. Administratorul zonei este Compania internaţională a Zonei libere Ruse. 

In scopul asigurării condiţiilor de funcţionare a zonei, compania desfăşoară o serie de activităţi:

- construcţia de depozite şi hale de producţie;

- închirierea de terenuri şi clădiri companiilor interesate;

- asistenţă în domeniul bancar, de asigurare şi de leasing, asigurată companiilor care îşi desfăşoară activitatea în interiorul zonei;

- sprijinirea companiilor străine în negocierile acestora cu autorităţile locale;

- sprijinirea companiile străine în identificarea de parteneri bulgari pentru înfiinţarea de companii joint-ventures;

- în baza unui contract încheiat în acest sens cu compania străină, RIFZE este cea care se ocupă şi de recrutarea personalului autohton ce urmează să-şi desfăşoare activitatea în cadrul acestor companii,;

- oferă servicii complete de secretariat şi traducere.

Companiile joint-ventures înfiinţate în interiorul zonei, se bucură şi de facilităţi suplimentare. Astfel, ele pot deţine mai mult de 50% din acţiunile companiei; beneficiază de relaţiile pe care compania bulgară le are în teritoriu; cunoscând nevoile pieţei locale, partenerul bulgar poate propune adaptarea corespunzătoare a produselor şi serviciilor prestate.

In ce priveşte facilităţile fiscale acordate companiilor care îşi desfăşoară activitatea în interiorul zonei libere, se menţionează:

- importul bunurilor destinate exportului sau reexportului este scutit de taxe vamale;

- profiturile obţinute din producerea, comercializarea şi din alte activităţi beneficiază de anumite scutiri;

- profiturile obţinute de o companie străină pot fi repatriate, fără obligaţia instituirii de garanţii valutare.


Vânzările de produse se fac în valută convertibilă, pe baze contractuale, iar plăţile legate de activităţile din zonă se efectuează în valută liber convertibilă.

3. ZONELE LIBERE DIN POLONIA

Informaţii generale

In Polonia, până la intrarea în vigoare a noului Cod vamal (1 ianuarie 1998), regimul juridic al zonelor libere era stabilit prin: Legea vamală din 1989, amendată succesiv în 1990, 1993; două reglementări din noiembrie 1991 emise de Ministerul Relaţiilor Economice Externe referitoare la înregistrarea cererii de instituire a unei zone libere şi la modul de separare a acestora de teritoriul polonez; o Ordonanţă a Direcţiei Vamale din decembrie 1991 referitoare la funcţionarea zonelor; o Ordonanţă a Consiliului de Miniştri referitoare la scutirile de taxe în comerţul dintre zonele libere şi restul teritoriului polonez.

In mai 2000, în Polonia existau 6 zone libere, situate la Gliwice, Malaszewicze, Aeroportul internaţional Okecie din Varşovia, Szczecin, Swinoujscie şi Gdansk.

Conform Legii vamale, zonele libere se instituie prin ordin al Consiliului de Miniştri, se înfiinţează şi conduc de autoritatea desemnată de Consiliu, aceasta fiind, de regulă, guvernatorul voivodatului în care urmează să fie situată zona liberă. Această autoritate răspunde de separarea teritoriului zonei libere de restul teritoriului vamal al ţării şi emite licenţele de operare în zonă atât pentru persoane private, cât şi pentru persoane juridice, proprietari ai terenurilor sau titulari ai dreptului de uzufruct definitiv asupra terenului respectiv. 

Consiliul de Miniştri elaborează şi reglementările privind condiţiile de funcţionare a zonelor libere.

Guvernul a introdus scutiri vamale şi stimulente în scopul facilitării comerţului dintre aceste zone şi restul teritoriului polonez. De exemplu, taxa de import este redusă cu 75% dacă cel puţin 50% din costul producţiei, prelucrării, 

rafinării sau ambalării bunurilor în interiorul zonei libere, se realizează prin folosirea de produse, tehnologie, servicii etc. din Polonia sau dintr-o altă zonă liberă. Pentru a fi scutite de taxe vamale, bunurile trebuie importate dintr-o zonă liberă în cel mult 3 ani după începerea producerii lor în interiorul zonei, iar pentru 40% din costurile de achiziţionare răspund companii interne sau o altă zonă liberă.

Taxele vamale sunt rambursate importatorului pentru reexportul produselor în termen de 12 luni de la data scoaterii mărfurilor din vamă, în totalitate sau parţial, în funcţie de durata rămânerii lor în ţară.

Principalul impediment în dezvoltarea zonelor libere îl constituie lipsa de coordonare dintre autorităţile fiscale şi cele vamale; în timp ce autorităţile fiscale consideră aceste zone ca teritoriu polonez, autorităţile vamale îl consideră ca teritoriu străin, situaţie în care este posibilă perceperea taxei pe valoarea adăugată şi a taxelor de import de mai multe ori.

*

La 1 ianuarie 1998, a intrat în vigoare noul Cod vamal polonez. La elaborarea lui s-au luat în considerare articolele 68 şi 69 din Acordul încheiat între Polonia şi Comunitatea Europeană, în scopul armonizării graduale a sistemului legal polonez cu sistemul Comunităţii Europene.

Noul Cod vamal cuprinde prevederi prin care se fac unele modificări ale regimului zonelor libere. Astfel, bunurile care urmează a fi supuse prelucrării în interiorul zonelor libere, vor fi supuse taxelor vamale la punctele de import de pe teritoriul vamal al Poloniei, conform tarifelor vamale referitoare la componente şi produse nefinite. Se prevede şi posibilitatea înfiinţării de depozite libere.

De asemenea, Codul introduce două tipuri de antrepozite vamale: publice şi private, pentru înfiinţarea cărora este necesară autorizaţia GUC. In antrepozitele publice, orice persoană are dreptul de a depozita mărfuri, în timp ce în antrepozitele private bunurile pot fi depozitate numai de către operatorul acestora.

Zona liberă Gdansk

Prin Ordinul Consiliului de Miniştri  din 28 noiembrie 1995 s-a instituit Zona liberă din portul Gdansk.

Administratorul zonei libere este Autoritatea Portuară Gdansk. Ea emite toate autorizaţiile pentru desfăşurarea de activităţi în interiorul zonei libere. Toate regulile referitoare la activitatea în această zonă sunt cuprinse în Regulamentul de funcţionare a zonei libere.

Zona liberă Mszczonow

Hotărârea Guvernului din 18 iulie 2000 prevede instituirea Zonei libere Mszczonow. Situată în centrul Poloniei, la 30 de km de Varşovia, zona s-a deschis la începutul lunii mai 2001.

Zona este condusă de o companie poloneză privată (Centrum Wolnockowe Wschod-Zachod Sp. Z.o.o.), valoarea totală a investiţiilor făcute pentru deschiderea acestei zone ridicându-se la mai multe milioane de dolari.

Cu excepţia comerţului cu amănuntul, în interiorul zonei este permisă orice fel de activitate. Mărfurile, materiile prime, materialele, semi-fabricatele şi alte produse din străinătate introduse în zonă pot rămâne în interiorul zonei pe termen nelimitat şi pot fi supuse oricărui proces tehnologic, fără a fi necesară plata unor sume (impozite sau taxe vamale) sau garanţii. Nici transportul lor din Polonia nu necesită o plată suplimentară.

4. ZONELE LIBERE DIN CEHIA

Informaţii generale

Conform Legii vamale, zona liberă este o parte a teritoriului vamal, separată de restul teritoriului, în cadrul căreia mărfurile străine nu sunt considerate ca fiind pe teritoriul ceh din punct de vedere al sarcinilor fiscale, impozitelor şi taxelor aplicate importurilor de mărfuri străine, iar mărfurile cehe se bucură de avantajele care se acordă mărfurilor exportate.

In zona liberă, atât mărfurile indigene cât şi cele străine, inclusiv mărfurile supuse unor interdicţii sau restricţii (adică licenţe, contingente, interdicţii la import) pot fi depozitate, indiferent de cantitate, de locul de origine sau de destinaţie.

Perioada de depozitare a mărfurilor în zona liberă este nelimitată.

In zona liberă se pot desfăşura activităţi de producţie şi comerciale, fără a fi necesară aprobarea anterioară a autorităţilor vamale. Tot ce se cere este o notificare asupra acestor activităţi, notificare ce trebuie făcută înainte de începerea activităţii propriu-zise.

Pe teritoriul Republicii Cehia, există 11 zone libere. Materialele, componentele şi produsele semifabricate sunt scutite de taxe vamale sau TVA, dacă ele sunt exportate într-o zonă liberă. Dacă apoi, mărfurile sunt folosite pentru fabricaţia sau prelucrarea unui produs final care urmează să fie reexportat, ele sunt de asemenea scutite de taxe sau TVA. Taxele şi taxa pe valoarea adăugată se aplică la valoarea declarată a bunurilor, dacă ele sunt scoase din vamă pentru liberă circulaţie pe teritoriul Cehiei.

Legea cehă permite ca în zonele comerciale şi industriale libere unde mărfurile se pot importa şi exporta, să nu se plătească taxe vamale. Totuşi, taxele vamale trebuie plătite în cazul în care bunurile introduse pe teritoriul ţării intră în circuitul economic local.

Compania Zona liberă Ostrava S.A. (Free zone Ostrava s.a.), prima de acest gen din Cehia, a fost înfiinţată în 1991, pe baza licenţei de funcţionare emisă de Ministerul Finanţelor, care este unica autoritate cu competenţă în acest domeniu.

Investitorii ale căror companii urmează să-şi desfăşoare activitatea în interiorul zonei libere, îşi construiesc singuri localurile de funcţionare, pe terenuri fie închiriate pe termen lung, fie cumpărate.

Acţiunile Companiei Zona liberă Ostrava S.A. sunt deţinute, în afara persoanelor fizice şi juridice implicate direct în activităţile din interiorul zonei, de Municipalitatea Ostrava, de Compania Ceska sprava letist, de Agenţia de Dezvoltare din Moravia de Nord şi Silezia (adică organizaţii şi entităţi cu personalitate juridică în care este acţionar şi statul), şi ai căror reprezentanţi participă direct la activităţile companiei.

Avantajele zonei libere sunt, printre altele:

- zona liberă este un teritoriu independent şi separat;

- din punct de vedere al impozitelor, taxelor şi onorariilor percepute pentru import şi export, bunurile depozitate în zona liberă nu se consideră a se afla pe teritoriul Cehiei;

- mărfurile străine nu intră sub incidenţa reglementărilor referitoare la import sau la măsurile de politică comercială;

- mărfurile situate în zona liberă pot fi comercializate de mai multe ori, iar valoarea lor contractuală se poate schimba, datorită aşa-zisului „transport terminal”.

In conformitate cu dispoziţiile cuprinse în Legea vamală şi în Legea privind taxa pe valoarea adăugată şi taxa de utilizare, precum şi cu prevederile din statutul de funcţionare al Companiei, zona liberă Ostrava oferă următoarele facilităţi:

- servicii vamale complete pentru pregătirea tuturor documentelor vamale;

- vămuirea parţială a mărfurilor destinate pieţei interne, în funcţie de resursele financiare ale depozitarului sau în conformitate cu cererea pieţei;

- mijloace de transport (camioane) convenabile din punct de vedere economic, care să fie folosite pentru achiziţionarea de mărfuri din străinătate;

- scurtarea timpului necesar pentru emiterea de autorizaţii destinate altor proceduri vamale (utilizare temporară, modificări necesare etc.);

- achiziţionarea, de la producătorii cehi, de bunuri depozitate în zona liberă cărora nu li s-a aplicat taxa pe valoarea adăugată;

- bunurile reexportate nu sunt supuse taxei de utilizare şi taxei pe valoarea adăugată;

- mărfurile livrate parţial, pot fi asamblate într-o singură unitate, înainte de a fi expediate;

- în zona liberă, este posibilă efectuarea unor modificări necesare, fără a fi nevoie de o autorizaţie specială a Oficiului Vămilor;

- datoria vamală poate fi garantată;

- companiile care desfăşoară, în interiorul zonei libere, activităţi de producţie, asamblare, ambalare, asamblare de produse finale din componente străine, nu sunt impozitate cu taxe vamale şi TVA. 

 5. ZONELE LIBERE DIN SLOVACIA

Informaţii generale

La Kosice există o zonă liberă, a cărei funcţionare trebuie să se facă cu  respectarea prevederilor Codului muncii. Există planuri pentru înfiinţarea celei de-a doua zone libere la Bratislava. Zona liberă existentă nu reprezintă un factor semnificativ pentru economia Slovaciei şi nu a jucat un rol important în atragerea investitorilor străini.

In Slovacia există antrepozite vamale publice şi private. Orice importator care respectă reglementările referitoare la aceste antrepozite, poate utiliza antrepozitele vamale publice. De regulă, acestea sunt situate în apropierea oficiilor vamale şi sunt conduse şi administrate de organizaţii guvernamentale sau regionale.

In general, antrepozitele vamale private sunt folosite numai de către proprietarii lor.

